《二酉山房歌》
明代·胡应麟

君不见昆崙高高阆风出其上，下视扶桑弱水相去几千丈。

傍开四百四十门，日月东西互相望。传闻大酉小酉双名山，乃在昆崙阆风二岳之中间。

帝遣藏书号群玉，金庭石室森钩连。白虹璀粲映缃帙，朱霞错落垂琅函。

自从轩辕来，窅绝殊人寰。灵威丈人过，缩足不敢前。

成周穆满驱八骏，蹑电乘风到灵境。岚深谷峭黯莫留，却携王母升蓬丘。

祖龙炎威扫六合，秦人留书闭空峡。至今玉洞开桃花，仙源可望不可涉。

坑灰未冷汉社兴，大儿中垒小子云。藜然天禄下真宰，烂漫七略罗天人。

阮家居士重蒐录，蠹简纵横委胸腹。湘东再火一不留，七万瑶华烬荒簏。

聚书崛起开皇朝，缥囊璚笈摩丹霄。累累三十七万卷，嘉则之殿高岧峣。

诸儒雠校汰冗杂，正本亦止三万饶。开元八万最奇绝，往往玄珠出岩穴。

宋时群主竞好文，一日三诏何缤纷。后来马郑诸子出，摩娑论列亦已勤。

好武遍中华，马上为生涯。诗书匪故习，文具徒矜誇。

鸿荒重剖大明域，九曜含辉聚东壁。天开地辟恢雄风，雾涌潢流映朝日。

吾乡文宪达最先，高文大册挥如椽。青萝读书四十载，钻研法藏窥重玄。

云间子渊嗜缀辑，断简残萤映墙壁。成都用修雅好奇，索摸科斗成嗔痴。

南阳陈卿负综博，一生惟折五鹿角。北海冯君推殚精，歌谣委屑烦经营。

突兀琅琊起文苑，力挽颓风究坟典。尔雅楼中四万轴，金石斋头五千卷。

须弥磅礴宛委深，吐纳宇宙横古今。张王陆沉驱左席，何因物色来兰阴。

兰阴胡生负书癖，早逐刘郎卧岩石。髫年已绝轩冕好，壮岁偏耽穷鬼力。

北走燕台东走吴，金陵闽越穷江湖。僦居寄庑录馀烬，负薪织履偿追逋。

陆则惠施水米芾，昏黑忘眠昼忘食。乍可休粮饿途路，讵肯空囊返乡国。

二十四庋罗山房，二千四万堆琳琅。黔娄妻子困欲死，君山箧笥富可量。

上距羲农下昭代，触手牙签宛相待。圣神贤哲穷吁谟，帝伯皇王罄元会。

一榻一几横疏寮，一琴一研祛烦嚣。焚香独拥四部坐，南面王乐宁堪骄。

黎生八分称好手，夜宿山斋笑如斗。纵观丘索盈前除，大叫狂呼题二酉。

琅琊作记当代传，姓名已睹琬琰悬。触目伤心故交尽，却寻司马来新安。

司马心胸旷千古，夙昔图书探天府。三坟二雅勤雕锼，一笈五车劳缀补。

太函峨峨云际开，恍入东观窥兰台。众中誇我好玄者，撑肠拄腹谈天才。

寂寞萤窗守残雪，揽镜苍茫见华发。声华岂必专穷愁，著述总知成灭裂。

侧身六合中自疑，异代乾坤未堪说。感公国士知，肝肠为公竭。

幔亭十日饮，驱车复成别。回看二酉山，崚嶒渺天末。

昆崙阆风定何处，弱水扶桑杳难越。底似从公居太函，副墨煌煌恣翻阅。

君不见太函五城十二楼，金银城阙天尽头。陶公八翼不得上，梯仙岂合凡人留。

孤帆且返越江涘，俛仰竹素聊优游。异时四部读已尽，玄关或许停苍虬。

君不见兰阴下，瀫水流，轮囷古木枝相缪。瓮牖绳枢闭荒径，荜门蓬巷悬清秋。

夜夜红光烛星斗，兀兀陈编柳生肘，短铗长檠竟何有。

醯鸡瓮里真自笑，蠹鱼架上安足友。竺乾本来一物无，柱下青牛亦西走。

函中领取五千言，赤脚流沙寻二酉。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。